На основу члaна 99. став 3. члана 109.став 3. и 119. став 1. тачка 1) а у вези са чланом 83. став 3. тачка 7) Закона о основама система обра­зо­вања и васпитања („Службени гласник Републике Србијеˮ, бр. 88/2017, 27/2018 - др. закон, 10/2019 ,27/2018 - др. закон, 6/2020 и 129/21),члана 70.став1 тачка 1) Статута Основне школе " Бата Булић" Петровац на Млави број 1568 од 04.07.2022.године, Школски одбор Основне школе „Бата Булић“ Петровац на Млави, на 37.седници одржаној дана 15.09.2023. године, донео је

**П Р А В И Л Н И К**

**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА У ШКОЛИ**

**I ОСНОВНЕ ОДРЕДБЕ**

**Члан 1.**

Овим правилником се уређује употреба мобилних телефона, електронских уређаја и других средстава од стране ученика, родитеља ученика односно других законских заступника ученика (у даљем тексту: родитељи) запослених, и трећих лица у Школи.

**Члан 2.**

Поштовањем овог Правилника обезбеђује се успешно одвијање образовно-васпитног рада Школе, побољшавају се радна дисциплина и безбедносту Школи, и превентивно делује на појаву дигиталног насиља у Школи.

**II УПОТРЕБА МОБИЛНИХ ТЕЛЕФОНА, ЕЛЕКТРОНСКИХ УРЕЂАЈА И ДРУГИХ СРЕДСТВА ОД СТРАНЕ УЧЕНИКА**

**Члан 3.**

Употреба мобилних телефона, електронских уређаја и других средстава за време образовно -васпитног рада од стране ученика је строго забрањена. Исти морају бити искључени за време трајања образовно -васпитног рада.

За време трајања часа искључен мобилни телефон,електронски уређај и друго средство ученик је обавезан да одложи на место које наставник одреди за одлагање.

Након завршетка часа ученик преузима свој мобилни телефон, електронски уређај и друго средство са места које је наставник одредио за одлагање.

Ученици имају могућност да за време наставе, само по налогу наставника, за потребе реализације наставе и учења, користе мобилне телефоне, електронске уређаје и друга средства.

Уколико ученик користи мобилни телефон,електронски уређај и друго средство без дозволе наставника, наставник ученика одмах уписује у напомену у Дневник рада.Ученик је обавезан да на захтев преда мобилни телефон, електронски уређај и друго средство наставнику који га по завршетку часа односи главном дежурном наставнику, где ће исти стајати све до доласка родитеља ученика или најдаље до краја наставног дана када ће се вратити ученику.

По завршетку часа предметни наставник обавештава одељењског старешину ученика који без одлагања обавештава родитеље.

За време трајања активности образовно -васпитног рада искључен мобилни телефон,електронски уређај и друго средство ученик је обавезан да одложи на место које наставник одреди за одлагање и само уз дозволу наставника у време које наставник одреди може да га користи.

**Члан 4.**

Непоштовање правила понашања и органа Школе представља лакшу повреду обавеза ученика у складу са општим актима Школе.

Употреба мобилног телефона , електронског уређаја и другог средства у сврхе којима се угрожавају права других или у сврху преваре у поступку оцењивања представља тежу повреду обавеза ученика ипротив ученика ће бити покренут васпитно-дисциплински поступак у складу са Законом, важећим прописима и општим актима Школе.

**Члан 5.**

Ученици су обавезни:

1) да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад;

2) да за време образовно-васпитног рада поштују забрану употребе мобилног телефона, и свих других средства којима се може ометати рад;

**III УПОТРЕБА МОБИЛНИХ ТЕЛЕФОНА, ЕЛЕКТРОНСКИХ УРЕЂАЈА И ДРУГИХ СРЕДСТВА ОД СТРАНЕ НАСТАВНИКА / ЗАПОСЛЕНИХ**

**Члан 6.**

Наставници имају могућност да за време образовно-васпитног рада, у сврху реализације наставе и учења, користе мобилни телефон, електронски уређај и друго средство.

Наставник је дужан да пре почетка часа ученицима најави да ће се на часу користити мобилни телефони, електронски уређаји и друга средства.

**Члан 7.**

Сви запослени у Школи су дужни:

1) да се придржавају Правила понашања у Школи и других општих аката Школе ;

2) да за време образовно-васпитног рада поштују одредбе овог Правилника о употреби мобилног телефона,електронских уређаја и других средстава.

Непоштовање свих Правила понашања у Школи која не представљају тежу повреду радне обавезе нити повреду забране као и употреба мобилног телефона и других средстава мобилне коминикације за време наставе и других облика образовно васпитног рад , седница и др. представља лакшу повреду радне обавезе у складу са општим актима Школе.

**Члан 8.**

Запосленима, ученицима, и родитељима ученика као и другим законским заступницима се ограничава време у којем могу да постављају и шаљу поруке у групама које се односе на школу.

Сваки одељењски старешина у договору са родитељима одељења одређује време у коме се ова комуникација може обављати.

Комуникација овим путем између запослених одвија се у периоду од 08:00 до 20:00часова радним данима осим у хитним случајевима.

Изузетно запослени могу електронским путем да комуницирају у групама које се односе на посао после наведеног временског периода у ситуацијама када је то неопходно, хитне ситуације које не трпе одлагање.

**IV УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА И ТРЕЋИХ ЛИЦА**

**Члан 9.**

Родитељи и трећа лица (у даљем тексту: остала ли­ца) обавезни су да поштују Правила понашања и друге опште акте Школе.

**Члан 10.**

Родитељи поред обавеза које су заједничке за сва остала лица, имају и следеће обавезе:

-да на позив органа Школе, одељењског старешине, стручног сарадника или наставника дођу у Школу;

-да редовно долазе на родитељске састанке и да се интересују за учење и вла­дање свог детета;

-да сарађују са одељенским старешином и предметним наставницима у вези са употребом и коришћењем мобилног телефона;

-да на родитељским састанцима, седницама и скуповима које организује школа угасе или утишају свој мобилни телефон;

-да обавезно обавесте одељенског старешину о промени броја мобилног телефона;

-да пружају подршку Школи у остваривању васпитног рада.

**V ЗАВРШНЕ ОДРЕДБЕ**

**Члан 11.**

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

**Члан 12.**

Правилник ступа на снагу осмог дана од дана објављивања на огласној табли Школе.

Заменик председника Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Јасмина Ђорђевић

Правилник је заведен под деловодним бројем 2108 од 15.09.2023године, објављен је на огласној табли Школе дана 15.09.2023.године, а ступа на снагу дана 23.09.2023. године.

Секретар Школе

\_\_\_\_\_\_\_\_\_\_\_\_\_\_\_\_\_\_\_\_\_\_

Ивана Стојановић